-	Det var ventet. Sådan lyder reaktionen fra Lars Christian Nørbach, direktør for Nordjyske Museer, på de 10,4 millioner kroner, regeringen de næste fire år vil sende i retningen af koldkrigsmuseet Regan Vest. Det sker i et nyt finanslovsudspil, der ifølge kulturminister Jakob Engel-schmidt "skaber tryghed om økonomien for en lang række kulturinstitutioner", der de næste fire år får tildelt sammenlagt 184 millioner kroner. For Regan Vest var budgettet lagt efter midlerne. – Det havde været en katastrofe, hvis de ikke var kommet. Vores bestyrelse havde betinget sig, at pengene skulle komme hvert år, hvis projektet skulle lykkes, siger Lars Christian Nørbach. Få besøgende ad gangen På trods af, at museet har haft en flyvende start med rekordstort billetsalg og har været kritiseret for høje billetpriser , så er det ikke en stor overskudsforretning at drive, forklarer Lars Christian Nørbach. Der skyldes, at museet ikke åbner for mange besøgende ad gangen. - Vi driver bunkeren ved, at det er grupper af 10, der kommer ind ad gangen, så det står autentisk, siger Lars Christian Nørbach og fortsætter: - Hvis vi ikke gjorde det på den måde, så ville vi ødelægge bunkeren. Og det ville vi ikke få noget ud af på sigt. De få besøgende var en forudsætning fra starten af for at åbne museet, lyder det. - Så får vi ikke de penge, så kommer vi i problemer, siger han. Derfor står det på ønskelisten, at der ikke var usikkerhed om midlerne. - Jeg vil jo holde øje med de her udspil fra kulturministeren. Men så langt så godt. Hvis det går igennem, så er vi sikret i fire år mere. Ud af de nordjyske kulturinstitutioner står Aalborg Teater også til at få tildelt 8,4 millioner kroner over de næste fire år, hvis regeringens udspil bliver gennemført. Nysgerrig på Regan Vest? - Se "Danmarks hemmelige atombunker" her:

Referat:
SVM-regeringen bevilger i sit finanslovsudspil 184 millioner kroner til en række kulturinstitutioner - to af dem er nordjyske.